Dieseltenks gesteel tydens kapingArgieffoto Die polisie in Gqeberha (Port Elizabeth) vra nou lede van die publiek om op die uitkyk te wees vir verskeie aluminiumdieseltenks wat Donderdag tydens ’n vragmotorkaping gesteel is. Kapt. Andre Beetge, woordvoerder van die polisie, sê ’n groep van sowat tien verdagtes het omstreeks 15:40 op ’n wit Hino-vragmotor op die Addoweg-afrit op die N2 in Markman toegeslaan en die vragmotor gekaap. Die vragmotor het na bewering op die R335-afrit (Addoweg) in die rigting van die Markman-nywerheidsgebied gedraai, toe ŉ wit VW Polo, ŉ wit Toyota Tazz en nog ŉ onbekende voertuig die pad versper het. Die insittendes van die motors het vuurwapens op die vragmotorbestuurder gerig en hy is gedwing om na Ikamvelihle te ry. Hiér is die vragmotorbestuurder en sy passasier in die Toyota Tazz gedwing. Die verdagtes het met albei in die motor weggery en die vragmotor is agtergelaat. Die vragmotor is later verlate in Ou Uitenhageweg gevind. Daar was geen teken van sy vrag van 16 palette met aluminiumdieseltenks nie. Beetge sê die waarde van die dieseltenks is nie in dié stadium bekend nie. Hy doen ’n beroep op mense met inligting rakende die gesteelde dieseltenks om sers. Welile Ndzima van die provinsiale polisie se eenheid vir georganiseerde misdaad by 071 352 4782 te bel.